Túrakód: TK\_T-e / Táv.: 126 / Frissítve: 2021-01-07

Túranév: Trianon emléktúra-Tk

Leírás:

Teljesítménytúránk 15 résztávból áll.  
Teljesítése 16 ellenőrzőpont-igazolást igényel.

A rajt és a cél ugyanott található: Rajt-Cél *(Dózsa-ház)*   
001QR / N46 39.154 E20 15.191.

Az épület közelében van lehetőség parkolásra is.

*(A túra navigációjának elsődleges anyaga a letölthető nyomvonal. Ennek használata, vagy helyismeret hiányában nem ajánlott elkezdeni a túrát! A leírás nem helyettesíti a nyomvonal használatát, csupán kiegészíti azt.)*

*1. résztáv: /Rajt-Cél (Dózsa-ház) - Termál-tó Ökoturisztikai bázis/*

A rajt QR-kód beolvasását követően észak felé, a boltíves hídtól távolodva induljunk: a Kurca partján. Elérve az Ifjúsági Ház hídját, keljünk is át rajta. A városi szakaszon szenteljünk nagyobb figyelmet a track iránymutatásainak, és az alábbi útvonalon haladjunk: balra *(É)* Ifjúsági sétány, jobbra *(K)* Arany János utca, *(irányváltás nélkül)* Bajcsy-Zsilinszky utca. A vasúti átjárót követően, irányunkat tartva, a kerékpárúton menjünk egészen a Kikelet utcáig. Itt balra *(É)* fordulva, a nyomvonal kiágazása mentén haladjunk! Az utca végén jobbra *(K)*, földúton érünk az első terepi ellenőrzőpontunkhoz *(041QR)*, mely balról az Ökoturisztikai Bázis turisztikai tájékoztató táblájának jobb oldali tartóoszlopának hátsó *(ÉK)* oldalán található.

*2. résztáv: /Termál-tó Ökoturisztikai bázis - Aradi út (4445)/*

Csekkolást követően, keljünk át a mezőn, a tó töltésének irányába. Közben egy piciny csatornán is, egy pallón keresztül. A töltéskoronára feljutva kerüljük meg a vízfelületet, egész az ÉK-i partján, a 45-ös főútra kifutó földút végéig! Az aszfaltútra a felhajtás, és az ÉK-felé történő továbbhaladás figyelmet igényel! Csak rövid szakaszon kényszerülünk e nagyobb forgalmú útra, hisz a 4401-es számú Szarvasi út kiágazásánál elhagyjuk ezt. Ezen az aszfaltcsíkon sem kell hosszú távra „berendezkednünk”: az 1,1 km-re kiágazó földúton jobbra *(KDK)* lefordulunk róla.

E földút nem mindennapi! Van neki neve is: Aradi út, és száma is, 4445. Aktuális ellenőrzőpontunk *(042QR)* 3,3 km-re található a baloldalon, egy kőrisfán.

*3. résztáv: /Aradi út (4445) - Dónát, csatornapart (1)/*

Táblakezelést követően e széles, jól kitaposott út vezeti ki a túrázót a Fábiáni útra *(4642)*, melyen csupán egy rövid szakaszt kell megtenni, közben keresztezve a Kórógy-ér vizét. A híd túlsó oldalán egyenesen menjünk tovább, letérve a műútról, eleinte rövid, murvás szakaszon, később talajúton. A 147-es vasút sínpárján jelzőkészülék segítsége nélkül kell átkelni, majd a nyomvonalnak nagyobb figyelmet szentelve megtalálni a helyes kereszteződést a földutak hálózatában. Egy balos *(KDK)* fordulót követően már a keresett pont *(043QR)* közelébe kerülünk. A táblát egy csatornaparton található nyárfacsoport felőlünk lévő széle rejti.

E szakaszon találkozunk egy mélyebb fekvésű, rövid résszel is. Itt - belvizes időszakban - bizony némi gázlót is be kell iktatni időnként.

*4. résztáv: /Dónát, csatornapart (1) - Csúcstelek kőris-sor/*

A földutat és a nyomvonalat követve kijutunk az Árpádhalmi út *(4449)* kereszteződésébe, melyen irányváltás nélkül menjünk át! A 044QR táblát 1 km megtétele után érjük el, a balunkon található kőrissor egyik fáján.

*5. résztáv: /Csúcstelek kőris-sor - Megyehatár (K) akácfa/*

Csekkolást követően a kőrissor és a csatorna között lévő földút vezeti a túrázót. A szakasz kissé beszűkül rövid időre a növényzet falai között, de rövidesen ismét kinyílik a tér. A szakaszon figyelmet kíván a kijelzőn megjelenő nyomvonal kontrollálása, a helyes útirány tartása érdekében. Eleinte nagyrészt csatornák mentén haladunk.

Elérve a kék sávjelzést a földutak kereszteződésében, balra kanyarodva *(É)* kövessük az innen 570 m-re lévő ellenőrzőpontig *(535 QR)*, mely egy csatorna végpontjánál található akácfapár egyikén van.

*6. résztáv: /Megyehatár (K) akácfa - Eperjes (Focipálya)/*

Pontkezelést követően irányváltás nélkül induljunk tovább. A földutak „T” elágazásában leválunk az Alföldi Kéktúra jelenlegi nyomvonaláról. Mi balra *(NYÉNY)* tartunk, mely sok évig volt a „kék útja”, itt-ott még láthatóak is nyomai. Mindössze 340 m-t haladunk ebbe az irányba, majd az első lehetőségnél jobbra *(É)*, korábbi irányunkba fordulunk vissza, egész a 4642-es útig, melyre a 147-es vasútvonal sínpárján át jutunk. Az átkelés biztonságáról nekünk kell meggyőződni, nincs jelzőberendezés, habár a forgalma is szerény. Az aszfaltútra jobbra *(K)* kanyarodva menjünk föl egy kurta 400 m-es szakaszra, hogy ismét a korábbi irányba *(É)*, földúton folytassuk a túrát. Innen ismét a nyomvonal segíti ki a túrázót egy jobbos *(K)*, majd egy balos *(É)* kanyarodással a 4403-as aszfaltos útra. Ez visz töretlen iránnyal Eperjes határába, a focipálya mellett elhelyezett 030QR ellenőrzőponthoz, mely a jobb oldalon *(KÉK)*, egy nyárfán található.

*7. résztáv: /Eperjes (Focipálya) - Történelmi Park, Frugy/*

Teljesítésigazolást követően, közben ismét a kék sávjelzésre „futva”, hosszasan követhetjük ezt, szinte a 16,5 km-re lévő frugyi pontunkig. Tehát a szakaszon történő navigálásban a track és a turistajelzés legyen iránymutatónk! Érdekes és szép területeken haladunk, miután elhagyjuk a települést *(földúton)*. Nevesített *(Királyság-puszta)*, szikes pusztás terület, benne időszakos mocsaras tó, egykoron virágzó rizstermelés négyzetrácsosan elhelyezkedő táblái, a rá jellemző kétszintű csatorna-rendszerrel *(a víz le-, és feltöltése céljából)*. Odébb, már a megyehatár átlépését követően, de még mindig a „kéken”: csodálatos jegenyenyár-sor vonzza tekintetünket. A vadonból egy mezőgazdasági telepre történő begurulás szakítja ki a bringást, mely el is tanácstalaníthatja. Az-az érzése támad az embernek, hogy ez nem lesz jó! Hisz ez egy TSZ-major. Mit keresek én itt? De mire ezt átgondolnánk, ki is érünk e területről, ahol egyébként nem voltunk „betolakodók”. Itt vezet át az út is, a kék sávjelzés is. No de ekkor ismét a kijelzőre kell koncentrálnunk! Az ekkor már aszfaltos útról, a lakóházak elérésénél, ki kell térnünk jobbra *(K)*, követve a nyomvonal és a jelzés útmutatásait. A híd előtt balra fordulva *(É)*, a csatorna partjára. Odébb, egy másik csatorna betorkolásánál, a zsilipnél kelünk át felette. Majd az M4-es főút alatt kell egy szűk helyen, a csatornaszegélyen átbújnunk, még mindig a „kéken”. A rövidesen elérendő 4401 es út *(Szarvasi út)*, balra *(NYDNY)*, majd egyből jobbra *(É)*, Frugy irányában kell folytatnunk a túrát, immár aszfalton. *(A jobbra futó nyomvonalat rövidesen, a fugyi kitérőt követően fogjuk használni.)*

Frugy, Békésszentandráshoz tartozó településrész. Piciny, de önálló egységet képez épületeivel. Ide egy emlékpark, valamint a csodálatosan rendbehozott házikók miatt térünk be. Ezért lett itt elhelyezve az ellenőrzőpont *(536QR)*.

*8. résztáv: /Történelmi Park, Frugy – Focipálya, Szarvas/*

Nyeregbe pattanva, vissza kell térnünk a 4401-es útra, melyet balra *(ÉK)* fordulva, 1,1 km megtételét követően hagyunk el ismét. Ekkor balra *(É)*, a Körös-holtág hídján átkelve, ismét a kék sávjelzésen haladunk. Itt a holtág egyik nagy „bugyrában” vezet az út, hol egészen a vízparthoz feszülve, hol jelentősen eltávolodva attól. Illetve inkább a víz távolodik el az úttól a kacskaringós futásával. Közeledve Szarvashoz elhaladunk Anna-liget mellett, mely a Körösvölgyi Látogatóközpont és Állatparknak ad otthont. Továbbhaladva átgurulunk egy vízkormányzási feladatok ellátására mesterségesen kialakított csatorna hídján. Kissé odébb *(240 m)*, a „kéket” követve, jobbra *(KDK)* fordulva a focipályánál -de a másik oldalon- egy villanypóznán van a 537QR ellenőrzőpont.

*9. résztáv: /Focipálya, Szarvas - Hazánk középpontja/*

Ezen a szakaszon a track feszes követése tud átsegíteni!

Az Erzsébet-liget D-i szélén folytatjuk a túrát, leválva egy időre az eddig követett kék sávjelzésről. A liget K-i széléhez közeledve, melyet a Holt-Körös határol, bevetjük magunkat a fák közé. A sétányon a Ruzicskay Emlékház mellett haladunk el. A parkból az ÉK-i sarkon jutunk ki. Itt jobbra *(K)* fordulva kerékpárúton tudunk átkelni a hídon. Közben, érdemes jobbra is, balra is kitekinteni! Adódik bőven látnivaló. *(A hídon balról helyezkedik el az út, ez senkinek nem okoz gondot, de a járda és a kerékpárút helyes kiválasztása már nem is olyan egyszerű. A jobboldali a miénk így bringával közlekedve!)* A túlsó oldalon még egy rövid *(100 m)* szakaszon haladunk tovább eddigi irányunkban. Az első lehetőségnél balra *(É)* át kell kelnünk a 44-es főúton. Ez nem mindig egyszerű, mert nagy a forgalom. Alattunk szépen kialakított *(részben)* sétáló utca, jobbunkon a Tessedik Sámuel Múzeum. Szemben az Ótemplom magasodik, vezérlő „fonalunk” ismét a kék sávjelzés, melyet egész az ellenőrzőpontig követünk. A templom a jobb oldalunkra kerül és legurulunk a vízpartra. Itt beszűkül az út egy rövid szakaszon, így a járdán is haladnunk kell! A látómezőnkbe kerülő székelykapu nyitja meg a Történelmi Emlékutat *(1250 m)*. Ez füves ösvényen, javarészt a régi töltésen vezet, 17 stáción keresztül vonultatja fel Magyarország történelmének jelentős állomásait. Utolsó emlékoszlopát elérve, a töltésen keresztben vezető úton, balra *(ÉNY)*, lent a székelykapun keresztül jutunk teljesítménytúránk névadó emlékhelyéhez. Ez a szélmalmot formázó emlékmű 1939 óta áll a Holt-Körös partján. A történelmi Magyarország és a Kárpát-medence földrajzi középpontját jelzi.

Ne feledd, ez egy emléktúra! Szánj némi időt az emlékezésre is! Ha hoztál magaddal nemzetiszínű, és/vagy fekete szalagot, kösd fel a rácsra! Nem Te leszel az első, aki valamiféleképpen megemlékezik e helyen.

E helyhez tartozó ellenőrzőpont *(538QR)* az emlékműtől ÉNY-ra, a Körös partján, a facsoport egyik fáján található. *(A vízzel szemben állva, a jobb oldalon.)*

*10. résztáv: /Hazánk középpontja – Szivattyútelep, Szentandrás/*

Ha megtetted, amit a szíved diktált, térj vissza túrateljesítéshez!

A székelykapun keresztül elhagyva a területet, a töltésen, a korábbi irányban folytatódik a nyomvonal, e rövid, de szívbe markoló kitérőt követően.

Rövidesen ismét szilárd burkolat kerül a kerekek alá.

A track iránymutatásai szerint jutunk fel az árvízvédelmi töltésre, mely ismét a kijelző szemmel tartását igényli! A gát koronáján balra *(NYDNY)* fordulva elhaladunk a holtág vége és a gátőrház mellett. Rövidesen keresztezzük a 4631-es utat, mely a révátkelőhöz visz. Mielőtt elérnénk a Szentandrási Szivattyútelepnél kihelyezett 539QR ellenőrzőpontot, jobbra kitekintve megpillanthatjuk a Békésszentandrási duzzasztóművet is. A pontunk a töltéskorona D-i, szivattyútelep felőli oldalán, a villanypóznán található.

*11. résztáv: /Szivattyútelep, Szentandrás – Emlékház, Szentandrás/*

Beolvasást követően az aszfaltutat követve haladjunk tovább a holtágak rendszerében.

Elérve a 44-es főutat *(közkút is található)* át kell kelnünk rajta, mely most is lehet körülményes a forgalom miatt. *(E szakaszon rendhagyó módon lett a nyomvonal feltüntetve! Nem a KRESZ, hanem az ésszerűség szerint.)* Kanyarodhatsz a főútra is balra *(DK)*, majd az első lehetőségnél jobbra a Hunyadi utcába, de a track szembe visz át a benzinkút területére, majd egy rövid „csapáson” keresztül az utcába. Ez kevesebb veszélyforrással jár, hisz nem kell a főúton haladnod, csupán keresztezned!

Az ellenőrzőpont *(540QR)* ebben az utcában, 910 m-rel arrébb található, a malomépület elhagyását követően, egy piciny parkban kialakított emlékhely *(Jubileumi Emlékház)* mellett.

*12. résztáv: /Emlékház, Szentandrás – Gödény-halom/*

Csekkolást és némi nézelődést követően hagyd, hogy a nyomvonal vezessen ki a lakott területről, a holtág partján jobbra *(D)*, a Szentesi utcán keresztül. *(Még a központban, elgurulunk egy romkastély a Hunyadi kastély mellett, mely műemlék. Jelenlegi külső megjelenése nem feltétlenül ragadja meg a teljesítménytúrázó tekintetét. Múltja, több mint 700 évre nyúlik vissza.)* A település szélét elhagyva murvás út „rázza fel” a túrázót az ún. régi szentesi úton haladva. Jobbról, párhuzamosan az úttal földút van, mely gyakran jobb választás. A rázkódás monotóniáját megtörő aszfaltos szakasz, az M44-es főúton átívelő felüljáróra fel, majd onnan levezet, immár Közép-Európa legmagasabb kunhalmának *(Gödény-halom)* lábánál elhelyezett 015QR ponthoz közel. A pont jobb oldalról, a halom felől, egy akácfán található, a kishíd közelében. *(A pont táblája nehezebben észlelhető, mert alapkörös, állandó túránk része, mely az ellenkező irányból érkezik.)*

A szakasz végét, a felüljáró aljától „viseltes” szilárd burkolatú úton tesszük meg.

A területen *(Csongrád megye legészakibb pontján)* található a Gödény-halmi tanösvény is *(jelenleg igen elhanyagoltan)*, melynek turisztikai információs táblái részben még olvashatóak. Kopjafát is találunk, melyet 2008-ban állítottak.

Érdemes a halom csúcsára is felküzdeni magunkat a környező panoráma megtekintése érdekében.

Ennek a helynek kisugárzása, szelleme van. Ez vagy megérint, vagy nem. Ha megérint, akkor érezni fogod. A történelmünk, az őseid, a múltunk egyik jelentős helye ez. Próbáld meg! Talán Te is érzed! Miért is ne! Ha nem, ne bosszankodj, talán legközelebb.

*13. résztáv: /Gödény-halom - Molnár-Nagy feszület/*

Magunk mögött hagyva e kultikus helyet, még egy szakaszon, „viseltes” aszfaltúton gurulunk. Földútra érve szenteljünk ismét nagyobb figyelmet a nyomvonal kontroll alatt tartásának. Habár a hármas megyehatárig nem kell letérnünk erről az útról. Felérve a „púpra”, a villanypóznánál lévő elágazásba, balra *(D)*, a „kétpúpú” kisebb kunhalom irányában forduljunk, melynek lábán is átgurulunk. Elérve az erdőt, jobbra *(NYÉNY)* tartva, az erdőt bal oldalunkra véve, hosszabb szakaszon haladunk egyenesen, lassan ismét aszfaltra érve. A halastavakat elhagyva -melyeket nem biztos, hogy érzékelünk, látunk *(balról helyezkednek el)*- le kell térni balra *(DDNY)* egy földútra, mely több fordulót követően kivezeti a túrázót a 45-ös főútra, az utolsó szakaszon murvás felülettel. Ideérve egy kombinált, jelentős figyelmet követelő kereszteződésen kell túljutnunk. A főútra felhajtás biztonságosságának ellenőrzése az első feladat. Közvetlenül ezt követően a 130-as vasútvonalat keresztezzük, de itt segítségünkre lesz a fénysorompó. A sínpár túlsó oldalán, balra *(NYÉNY)* szükséges kitérni a bekötőútra, immár a szemben jövő forgalmat is figyelemmel kísérve. Sikeres átkelést követően ismét koncentrálhatunk a pedálra. Az út egyenes és szilárd burkolatú. Az aktuális ellenőrzőpont *(541QR)* 3,7 km-re van, az egykori TSZ terület épületeinél, de az ellenkező oldalon. A megszokottól kissé eldugottabban, az út jobb oldalán a bozótos és a csatorna túlsó oldalán, a feszülettől DNY-ra, egy akácfán *(mellette harangláb is emelkedik)*.

*14. résztáv: /Molnár-Nagy feszület - Bökényi duzzasztó/*

Visszatérve az útra, a bringához, leegyszerűsödik a navigáció. A Körös töltését elérve *(13,0 tkm)* balra *(DNY)* kell fordulni rajta, és követni azt! A közeli Jaksori gátőrházat *(12,2 tkm)* elhagyva, a mentett oldalon, széles legelők, kaszálók húzódnak. Az ártéri oldalon a Körös-Maros Nemzeti Park területe erdős részekkel, holtágakkal, beékelődött, belső területű kaszálókkal. Kilométerekkel arrébb egy aszfaltos rámpa elhagyását követően *(zalotai feljáró)* megérkezünk utolsó terepi csekkpontunkhoz *(018QR)*, a Bökényi duzzasztóhoz, mely az első hazai létesítésű vasbeton vízépítési műtárgy. A pontot még a kőhajó elérése előtt, az első *(ártéri oldal)* tölgyfán találjuk.

*15. résztáv: /Bökényi duzzasztó - Rajt-Cél (Dózsa-ház)/*

Az utolsó szakaszon a töltés lesz a fő iránymutatónk. Eleinte ez a Körös-gát, később a Tisza gátja, habár nehéz érzékelni a találkozásukat. Közben elhaladunk Magyartés házai, valamint a Kurca felső vége és vízkormányzás műtárgyai mellett. Közeledve a célhoz keresztezzük a 147-es számú vasútvonalat és a 451-es főutat, mely a nagy forgalom miatt alapos körültekintést igényel! Odébb, az égbeszökő kéménynél a Szentesi Szivattyútelep látható, mely még őrzi eredeti gőzhajtású berendezéseit. A rámpát elérve a kerékpárút vezet be bennünket a kiindulási pontunkhoz, mely a célpont is egyben *(001QR)*.

Ne felejtsük el, most is kezelnünk kell a teljesítésigazolást az általunk választott módon!

Feldolgozták: Virág Olga, Hernyik András, Valkai Árpád, Baráth László, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*